**Leo Vuoristo** (10. kesäkuuta 1919 – 17. heinäkuuta 1973) oli suomalainen ravintoloitsija ja Vuoristo-yhtiöiden ravintolaketjun perustaja.

Vuoriston vanhemmilla oli Viipurissa aluksi siirtomaatavaraliike ja sitten ruokala sekä olutanniskeluoikeuksin varustettu ravintola Norsu. Hän oli työssä vanhempiensa liikkeissä, kävi kauppaopiston ja aikoi matkustaa Saksaan tekstiili- ja ravintola-alaa oppimaan. Toisen maailmansodan puhkeaminen kaatoi kuitenkin nämä suunnitelmat. Sotien jälkeen Vuoristo meni Alkon ravintoloihin töihin. Hän kouluttautui kursseilla hovimestariksi ja ravintolapäälliköksi ja oli sitten työssä hovimestarina viipurilaistaustaisen ravintoloitsija Pekka Toropaisen ravintolassa.

Vuoristo voitti vuonna 1948 Suomen siihen asti suurimman veikkausvoiton, 1 438 000 markkaa, ja vuonna 1950 hän osti voittorahoilla 24-vuotiaalle vaimolleen Taimi Irene "Satu" Vuoristolle tekstiililiikkeen Helsingin Kampinkadun varrelta. Ensimmäisen ravintolansa, Helsingin Kruununhaassa Mariankadun varrella sijainneen Savannan, Vuoristo osti vuonna 1952. Hän remontoi ravintolan ranskalaistyyppiseksi korttelikapakaksi ja teetti ravintolan ikkunoihin lasimaalaukset, jotka suojasivat asiakkaita uteliaiden ohikulkijoiden katseilta. Ravintola Savanna toimii edelleen Mariankatu 19:ssä, ja se on ollut vuodesta 2004 lähtien korealainen ravintola. Myös ravintolan ikkunoiden lasimaalaukset ovat säilyneet.

Käytyään kongressimatkalla Yhdysvalloissa Vuoristo lanseerasi vuonna 1952 Suomeen hampurilaisen. Hän perusti Kaisaniemenkadulle Broadway-nimisen baarin, jossa myytiin amerikkalaistyylisiä hampurilaisia. Hampurilaisten jauhelihapihvin reseptistä vastasi Vuoriston vaimon Satu Vuoriston veli Tauno Haavisto. Vuoristo avasi sitten vielä Linnanmäellä samoja hampurilaisia myyneen Eetun baarin.

Vuonna 1954 Vuoristo osti Porvoon Seurahuoneen. Hän otti siellä käyttöön Suomen ensimmäisen seisovan voileipäpöydän ja käytti ravintolan mainoslauseena *Porvoon mitalla*. Asiakkaita Porvoon Seurahuoneelle alkoi tulla sunnuntaisin Helsingistä saakka. Vuonna 1957 Vuoristo osti ravintoloitsija Pekka Toropaisen perikunnalta pahoin velkaantuneen ja lähes konkurssikypsän Kauppakorkeakoulun ylioppilaiden KY-säätiön talossa Pohjoinen Rautatiekatu 21:ssä sijainneen ravintola Espilän. Vuoristo teki Espilästä suositun tanssiravintolan, jossa esiintyi myös striptease-tanssijattaria. Ravintolan liikevaihto kasvoi moninkertaiseksi, ja ravintolan velat maksettiin muutamassa vuodessa.

Vuonna 1963 Vuoristo hankki helsinkiläisen ravintola Teatterigrillin ja perusti sinne Suomen ensimmäisen yökerhon. Vuonna 1965 hän hankki Kaivohuoneen ravintolan ja perusti toimistonsa ravintolan yläkertaan. Samana vuonna hän hankki myös Porvoossa sijaitsevan Haikon kartanon, jonka hän kunnosti ja hankki sinne vaimonsa kanssa huonekaluja ja tapetteja huutokaupoista ympäri Eurooppaa. Kunnostukseen kului rahaa lähes neljä miljoonaa markkaa. Haikon kartanohotelli avattiin vuonna 1966.

Vuonna 1955 Vuoristo perusti vaimonsa kanssa italialaisen filmitähti Gina Lollobrigidan mukaan nimetyn alusvaateliike Lollon, jossa myytiin pitsisiä naisten alusvaatteita. Lollo Oy kasvoi kymmenessä vuodessa yhdeksän myymälän ketjuksi, mutta sen jälkeen kun Satu Vuoristo sairastui vakavasti vatsahaavaan Vuoristo luopuivat siitä ja keskittyivät pääasiassa ravintoloihin.

1970-luvun alussa Vuoristo-yhtiöt oli pohjoismaiden suurin yhden perheen omistama hotelli- ja ravintolakonserni, jonka liikevaihto oli 18 miljoonaa markkaa. Leo Vuoristo kärsi jo 1970-luvun alussa sydänviasta, korkeasta verenpaineesta ja lievästä diabeteksesta. Hän suunnitteli vielä vuonna 1971 Helsingin Seurahuoneen alakertaan tulevaa uutta yökerhoa sekä Porvoon Seurahuoneen uudisrakennustyötä. Leo Vuoristo kuoli 54-vuotiaana heinäkuussa 1973. Hänet on haudattu Kulosaaren hautausmaalle.

Vuonna 1974 Haikon kartanoon avattiin kylpylä, jonka vihki käyttöön presidentti Urho Kekkonen. Satu Vuoristo meni 1975 naimisiin Suomen Yhdyspankin pääjohtajan ja myös leskeksi jääneen Mika Tiivolan kanssa. Satu Tiivola sai vuonna 1977 kauppaneuvoksen arvonimen. Hän luopui Vuoristo-yhtiöden hallituksen johtamisesta vuonna 2004. Hänen seuraajakseen tuli hänen ja Leo Vuoriston poika Veikko Vuoristo.

Haikon kartano oli Vuoriston perustaman ravintolaketjun viimeinen Vuoriston perheen hallussa säilynyt osa. Syksyllä 2023 Suomen suurin yksityinen hotelliketju Lapland Hotels ja North European Invest ostivat Haikon kartanon liiketoiminnan ja kartanokiinteistön Vuoristo-yhtiöiltä.

Lähteet
-------

1. 1 2  Leo Vuoristo. Billion Graves.
2. 1 2 3 4 5 6 7 8 9 10  Eskola, Meri: Ravintoloiden kultasormi: Leo Vuoristo toi Suomeen seisovan pöydän, hampurilaiset ja stripteasen. *Apu* 5.2.2022.
3. ↑  Väliaho, Tuomo: Ravintolalegenda Leo Vuoristo hankki itselleen huippuravintolan, eikä mikään ollut enää entisensä: Tällainen oli Suomen ensimmäinen strippiklubi. *Helsingin Sanomat* 10.4.2021. (Maksullinen artikkeli.)
4. 1 2  Laukkanen, Joona: Poika kertoo: Näin perustaja Satu Tiivola, 99, suhtautuu Haikon kartanon myyntiin. *Taloussanomat* 1.11.2023.
5. ↑  Talvitie, Marjukka: Haikon kartano osaksi Lapland hotels -ketjua. Yle 1.11.2023.